
[bookmark: TextBodyBegin]Европейският парламент,
–	като взе предвид предишните си резолюции относно Молдова, по-специално резолюцията си от 18 юни 2025 г. относно докладите на Комисията за Молдова за 2023 и 2024 г.[footnoteRef:1] и резолюцията си от 9 октомври 2024 г. относно укрепване на устойчивостта на Молдова срещу намеса от страна на Русия с оглед на предстоящите избори за президент и конституционен референдум за интеграцията в ЕС[footnoteRef:2], [1:  	Приети текстове, P10_TA(2025)0131.]  [2:  	ОВ C, C/2025/204, 14.1.2025 г., ELI: http://data.europa.eu/eli/C/2025/204/oj.] 

–	като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна[footnoteRef:3], което включва задълбочена и всеобхватна зона за свободна търговия, [3:  	OВ L 260, 30.8.2014 г., стр. 4, ELI: http://data.europa.eu/eli/agree_internation/2014/492/oj.] 

–	като взе предвид заключенията на Европейския съвет от 27 юни 2025 г. относно Молдова,
–	като взе предвид посещението на трима държавни и правителствени ръководители от ЕС (на Франция, Германия и Полша) в Молдова на 27 август 2025 г., както и на президента на Румъния в Молдова на 31 август 2025 г.,
–	като взе предвид посещението на президента на Република Молдова в Европейския парламент на 9 септември 2025 г.,
–	като взе предвид съвместната декларация след първата среща на високо равнище Република Молдова – Европейски съюз от 4 юли 2025 г.,
–	като взе предвид посещението на члена на Комисията, отговарящ за разширяването, в Молдова на 9 май 2025 г. (Деня на Европа),
–	като взе предвид член 136, параграфи 2 и 4 от своя Правилник за дейността,
А.	като има предвид, че на 28 септември 2025 г. Република Молдова ще проведе парламентарни избори, които ще са определящи за продължаващата демократична консолидация на страната и по-нататъшния ѝ напредък в посока присъединяване към ЕС, както и за нейното бъдеще като свободна и суверенна демокрация в рамките на ЕС; като има предвид, че парламентарните избори ще се проведат в обстановка, белязана от продължаваща руска намеса и усилия за дестабилизиране на политическия пейзаж и демократичните изборни процеси в страната;
Б.	като има предвид, че на 20 октомври 2024 г. Молдова проведе референдум, резултатът от който потвърди, че присъединяването към ЕС ще бъде заложено в Конституцията на Молдова въпреки безпрецедентната по своите мащаби манипулативна намеса на Русия с цел дестабилизиране на страната, включително незаконно финансиране на участници в политическия живот, кампании за дезинформация и кибератаки;
В.	като има предвид, че има многобройни сведения за подновени и засилващи се опити за дезинформация, дестабилизация и намеса от страна на Русия и руските марионетни сили, които целят да възпрепятстват демократичните реформи и европейската интеграция на Молдова, да възстановят политическия контрол върху страната и да усъвършенстват допълнително хибридните тактики срещу Молдова, Украйна и други европейски държави, както например неотдавна в Румъния;
Г.	като има предвид, че след заседанието на Върховния съвет за сигурност на 30 юли 2025 г. президентът Мая Санду представи констатациите на специализираните институции на Молдова относно методите на хибридна война, в които се посочват десет основни инструмента, използвани с цел външна намеса в политическите и изборните процеси в Молдова;
Д.	като има предвид, че на 15 юли 2025 г. ЕС наложи санкции срещу седем лица и три образувания, отговорни за действия с цел дестабилизиране, накърняване или застрашаване на суверенитета и независимостта на Молдова, както и на демокрацията, принципите на правовата държава и стабилността в страната; като има предвид, че тези санкции са насочени срещу близки сътрудници на Илан Шор и забранената партия ȘOR, тоест лица, които участват активно в схеми за купуване на гласове и в подкупване на корумпирани политици;
Е.	като има предвид, че молдовското гражданско общество и независимите медии играят решаваща роля за разкриването на дезинформация, укрепването на устойчивостта и защитата на демократичните ценности; като има предвид, че Република Молдова успя да консолидира значително своята демокрация, да продължи пътя си на реформи и да развие отношенията си с ЕС; като има предвид, че подобренията в демократичната система на страната са отразени в нейния напредък съгласно различни международни индекси; като има предвид, че Молдова постигна значителен напредък по отношение на съдебните реформи, включително проверката и преструктурирането на съдебната система, укрепването на нейната независимост и подобряването на разпоредбите за борба с корупцията; като има предвид, че общественото доверие в демократичните институции е от съществено значение за стабилността и устойчивостта на Молдова срещу злонамерена намеса;
Ж.	като има предвид неотдавнашното журналистическо разследване, основано на проникване в партийната мрежа ȘOR от страна на репортер под прикритие от 2024 г. насам; това разследване разкрива, че стотици фалшиви профили, управлявани от активисти от политическия блок Victory под контрола на Илан Шор от Москва, са били създадени с цел разпространение на руска пропаганда в TikTok и Facebook; като има предвид, че това антиевропейско съдържание, напълно съгласувано с посланията на Кремъл, беше систематично наблюдавано и координирано чрез тайни групи и канали в Telegram[footnoteRef:4]; [4:  	https:/www.zdg.md/en/kremlins-digital-army-an-undercover-investigation-its-paid-let-me-tell-you-its-paid-directly-from-moscow/.] 

З.	като има предвид, че е важно публично да се демонстрира непоколебима солидарност с народа на Молдова, който беше засегнат сериозно от агресивната война на Русия срещу Украйна, както и от продължаващите целенасочени руски хибридни заплахи, целящи политическа дестабилизация на страната, подкопаване на икономическия просперитет и отслабване на социалното сближаване;
И.	като има предвид, че според оценки на Молдова Русия вече е инвестирала над 200 милиона евро, което се равнява на повече от 1% от БВП на Молдова, в пропагандни и информационни операции в Република Молдова;
Й.	като има предвид, че по време на парламентарните избори в Молдова на 28 септември 2025 г. делегация на Европейския парламент ще участва в международната мисия за наблюдение на избори на Бюрото за демократични институции и права на човека (БДИПЧ) към Организацията за сигурност и сътрудничество в Европа (ОССЕ), което показва ангажимента на Парламента да подкрепя почтеността на изборните процеси и да укрепва демократичните институции в Молдова;
К.	като има предвид, че в заключенията на Европейския съвет от юни 2025 г. беше потвърдена пълната подкрепа за пътя на Молдова към членство в ЕС, а Съветът беше приканен да предприеме следващите стъпки в процеса на присъединяване; като има предвид, че разширяването на ЕС се основава на строги условия и на принципа, че всяка страна кандидатка се оценява според собствените ѝ заслуги и напредъка на реформите;
1.	изразява солидарност с народа на Република Молдова и отново потвърждава пълната си подкрепа за независимостта, суверенитета и териториалната цялост на страната, както и за нейните усилия да защитава целостта на демократичните процеси, суверенитета на своите решения в областта на външната политика и социално-икономическите перспективи на своя народ; поради това призовава Русия да зачита независимостта, суверенитета и териториалната цялост на Молдова и да прекрати опитите си за подкопаване на конституционния ред и демократичните институции на страната;
2.	осъжда многократните опити на Руската федерация, проруските олигарси и финансираните от Русия местни марионетни сили да дестабилизират Молдова, да сеят разделение в молдовското общество и да възпрепятстват демокрацията и напредъка на страната в процеса на присъединяване към ЕС чрез хибридни атаки, манипулиране на енергийните доставки с цел постигане на политически резултати, незаконно финансиране на участници в политическия живот и кампании за дезинформация, манипулации и сплашване, които са насочени срещу организациите на гражданското общество и независимите медии;
3.	осъжда засилващите се руски хибридни операции и опити за намеса, които очевидно имат за цел да дестабилизират страната и да променят нейния демократичен курс на развитие и суверенни решения, по-специално по отношение на бъдещото членство в ЕС, в периода преди парламентарните избори на 28 септември 2025 г.;
4.	приветства отдадеността на Молдова, която може да служи за пример, и стабилния ѝ напредък в реформите, свързани с присъединяването към ЕС, въпреки значителните вътрешни и външни предизвикателства, включително водената от Русия пълномащабна агресивна война срещу Украйна и целенасочените хибридни заплахи срещу Молдова; тази отдаденост и напредъкът дадоха възможност преговорите за присъединяване да започнат през юни 2024 г., само шест месеца след съответното решение на Европейския съвет от 14 декември 2023 г. и по-малко от две години след кандидатурата на Молдова за членство в ЕС, представена на 3 март 2022 г.; призовава Съвета и Комисията да спазват принципа на основания на заслуги процес на присъединяване, като оценяват всяка страна кандидатка поотделно и гарантират, че напредъкът по стъпките за присъединяване, включително отварянето на преговорни глави, се определя от собствените ѝ постижения и обстоятелства; отново потвърждава непоколебимата си подкрепа за перспективите на Молдова за членство в ЕС; освен това настоятелно призовава Съвета да започне бързо преговори за присъединяване по клъстер 1 („Основополагащи въпроси“) като признание за значителния напредък на Молдова в провеждането на ключови реформи;
5.	призовава ЕС да продължи да подкрепя Република Молдова в усилията да гарантира, че се провеждат свободни, честни и прозрачни избори; подчертава ключовата роля на международните наблюдатели не само в проследяването на изборния процес, но и за наблюдението и документирането на злонамерена външна намеса, включително дезинформация, незаконно финансиране и координирани кибероперации или операции за оказване на влияние;
6.	изразява твърдо убеждение, че за да бъде Молдова в състояние да утвърди настоящия си напредък в реформите, свързани с присъединяването към ЕС, както и да поддържа амбициозния си темп на развитие в посока членство в ЕС, ще бъде необходима силната и действителна подкрепа от страна на нейния парламент;
7.	отбелязва със задоволство усилията на ЕС да предостави политическа подкрепа на Молдова на най-високо равнище, по-специално първата по рода си среща на високо равнище между ЕС и Молдова в Кишинеу на 4 юли 2025 г., посещението на държавни и правителствени ръководители от ЕС (на Франция, Германия и Полша) в Молдова на 27 август 2025 г., както и посещението на президента на Румъния в Молдова на 31 август 2025 г.; всичко това имаше за цел да се изтъкне отново ясната перспектива Молдова да се присъедини към ЕС въз основа на заслуги и зачитане на демократичните принципи;
[bookmark: _Hlk194942091]8.	отново призовава ЕС да продължава да допълва политическата си подкрепа със засилена финансова и техническа помощ за усилията на молдовското правителство да противодейства на чуждестранната намеса в демократичните процеси в страната, включително чрез допълнителни списъци със санкции като тези от 15 юли 2025 г., предоставяне на допълнителна подкрепа за мисията на ЕС за партньорство в Молдова (EUPM), обмена на информация относно съмнителни финансови потоци, включително криптовалути, и относно непрозрачни или незаконни мрежи за финансиране, както и чрез споделяне на експертен опит в областта на чуждестранното манипулиране на информация и вмешателство (FIMI), противодействане на хибридните заплахи и засилване на устойчивостта; отново призовава молдовските органи и ЕС да увеличат подкрепата си за независимите медии и продемократичното гражданско общество, за да се предостави възможност на журналистите на национално и регионално равнище да противодействат на чуждестранното манипулиране на информация и вмешателство и да се засили цифровата грамотност; приветства обявения от Комисията нов регионален център на Европейската обсерватория за цифрови медии (EDMO), който ще подкрепя Молдова и Украйна в борбата с дезинформацията; настоятелно призовава всички големи онлайн платформи, по-специално Meta, Google, Telegram, TikTok, Microsoft и Rakuten, да си сътрудничат тясно с молдовските органи, гражданското общество и новия център на EDMO; призовава Молдова незабавно да приведе законодателството си в съответствие с Акта за цифровите пазари[footnoteRef:5] и Акта за цифровите услуги[footnoteRef:6] на ЕС; призовава Комисията да предостави на Молдова специална подкрепа в тази насока; [5:  	Регламент (EС) 2022/1925 на Европейския парламент и на Съвета от 14 септември 2022 г. за достъпни и справедливи пазари в цифровия сектор и за изменение на директиви (EС) 2019/1937 и (ЕС) 2020/1828 (ОВ L 265, 12.10.2022 г., стр. 1, ELI: http://data.europa.eu/eli/reg/2022/1925/oj).]  [6:  	Регламент (ЕС) 2022/2065 на Европейския парламент и на Съвета от 19 октомври 2022 г. относно единния пазар на цифрови услуги и за изменение на Директива 2000/31/ЕО (ОВ L 277, 27.10.2022 г., стр. 1, ELI: http://data.europa.eu/eli/reg/2022/2065/oj).] 

9.	насърчава молдовските органи да използват пълноценно експертния опит на EUPM, за да противодействат на всяко подновяване на намесата в изборите в периода преди парламентарните избори на 28 септември 2025 г.; насърчава Европейската служба за външна дейност и Комисията да използват всички налични инструменти на ЕС, за да подкрепят Молдова в борбата с хибридните заплахи, включително чрез екипа за бързо реагиране при хибридни заплахи, екипа за бързо реагиране при кибератаки и Резерва за киберсигурност на ЕС; приветства усилията на Центъра на Молдова за стратегически комуникации и борба с дезинформацията, които имат за цел да координират действията на различните молдовски институции в рамките на борбата срещу външната намеса, както и усилията на Националната агенция за киберсигурност и Националния институт за иновации в областта на киберсигурността, и призовава ЕС да увеличи подкрепата си за тези усилия; отново подчертава, че е важно да се подобрят обменът на информация и сътрудничеството в областта на разузнаването между Молдова и ЕС и неговите държави членки по отношение на заплахите за сигурността; призовава ЕС да извлече поуки от опита, натрупан в Молдова, който може да се прилага за защита на изборните процеси и демократичните институции на самия ЕС;
10.	отбелязва последователното съобразяване на Молдова с позициите на ЕС в областта на общата външна политика и политика на сигурност, както и прилагането на нейното партньорство в областта на сигурността и отбраната с ЕС от 2024 г. насам и нейната нова национална стратегия за отбрана за периода 2024 – 2034 г.; поради това призовава държавите членки да увеличат финансирането за Молдова чрез Европейския механизъм за подкрепа на мира, включително с оглед на многократните нарушения на молдовското въздушно пространство от руски безпилотни летателни апарати и ракети, и да включат Молдова в съвместното възлагане на поръчки в областта на отбраната в рамките на Програмата за европейската отбранителна промишленост; подчертава ролята на Молдова за сигурността и стабилността на източната граница на ЕС и Черноморския регион на фона на хуманитарната и енергийната криза, предизвикани от агресивната война на Русия срещу Украйна;
11.	призовава Руската федерация да изтегли своите военни сили, оборудване и боеприпаси от Приднестровския регион и да подкрепи мирното решаване на конфликта в съответствие с международното право и със суверенитета и териториалната цялост на Молдова;
[bookmark: _Hlk196923727]12.	настоятелно призовава органите и гражданското общество на Молдова, както и ЕС да засилят стратегическата комуникация, като опровергават и се противопоставят на разпространяваната от Русия невярна информация относно ЕС и неговите политики, изтъкват конкретните краткосрочни и дългосрочни ползи от присъединяването към ЕС за хората в цяла Молдова, и обръщат специално внимание на комуникацията в региони като Гагаузия и живеещите в селските райони общности, които са в неравностойно положение от социална и икономическа гледна точка; изразява готовност да продължи да подкрепя парламента на Молдова чрез взаимно договорени дейности в помощ на демокрацията; поради това препоръчва бюрото за връзка на Европейския парламент в Кишинеу да се използва пълноценно за разпространяване на информация, борба с дезинформацията и подкрепа за ангажираността на гражданите, като по този начин се допринася за укрепването на демократичната устойчивост на Молдова; изразява дълбока загриженост относно широкообхватната кампания на Русия, основаваща се на хомофобията, включително сплашване и физически нападения, и призовава Комисията, държавите членки и Молдова да инвестират в устойчивостта на молдовското общество, като се застъпват за равенство за всички хора, независимо от сексуалната ориентация или половата идентичност;
13.	отбелязва, че националната стратегия за сигурност на Русия, одобрена от президента Путин на 31 декември 2015 г. и основаваща се на военната доктрина от 25 декември 2014 г., изрично защитава т.нар. „традиционни руски духовни и морални ценности“ от предполагаемо западно влияние, което показва, че Русия използва тези ценности и свързаните с тях институции като средство за постигане на стратегически цели; изразява загриженост във връзка с обстоятелството, че Русия превръща в инструмент т.нар. „традиционни руски ценности“, и подчертава, че един от основните канали за руска пропаганда в Молдова е свързаната с Москва Кишиневско-Молдовска митрополия, която се намира под юрисдикцията на Руската православна църква; подчертава, че през април 2024 г. Парламентарната асамблея на Съвета на Европа призна Руската православна църква за инструмент за пропаганда на Кремъл, а през август 2024 г. Вселенският патриарх на Константинопол я осъди като милитаристична етнонационалистическа ерес; осъжда факта, че руски марионетни сили сплашват духовниците от православната митрополия на Бесарабия[footnoteRef:7]; [7:  	https://pace.coe.int/en/files/33808/html, https://www.thetablet.co.uk/news/bartholomew-accuses-russian-church-of-ethno-nationalist-heresy/.] 

14.	признава Православната бесарабска митрополия за жертва на съветското потисничество; отбелязва, че след като беше неправомерно премахната от съветските органи, Православната бесарабска митрополия беше официално призната едва през 2002 г., след решение на Европейския съд по правата на човека;
15.	отбелязва важния принос на организациите на гражданското общество за борбата с дезинформацията и зловредното влияние на участници в политическия живот и руски марионетни сили, които се противопоставят на реформите, както и за защитата на правата на човека, насърчаването на прозрачността, наблюдението на управлението и напредъка по демократичните реформи и реформите, свързани с присъединяването към ЕС;
16.	подчертава, че всеобхватната реформа на съдебната система и борбата с корупцията са от решаващо значение както за устойчивостта на Молдова спрямо външна намеса и хибридни заплахи, така и за успеха на демократичните реформи и реформите, свързани с присъединяването към ЕС; потвърждава непрекъснатите усилия на Молдова за изграждане на независима, безпристрастна, подлежаща на отчетност и професионална съдебна система, както и за завършване на процеса на проверка до края на 2026 г.; подчертава, че е необходимо да се гарантира засилена координация между всички ключови институции за борба с корупцията и правосъдните институции, за да се проведат изцяло всеобхватните реформи в областта на правовата държава и да се постигнат убедителни резултати по отношение на ефективното наказателно преследване в случаи на корупция, като същевременно се спазва надлежното провеждане на съдебния процес, зачита се правото на справедлив съдебен процес и се поддържа общественото доверие в демократичните институции и процеса на реформи; поради това призовава бъдещото правителство да запази настоящото равнище на амбиция и да завърши реформите в областта на правовата държава;
17.	подчертава, че енергийната независимост и свързаност са изключително важни за повишаване на устойчивостта срещу руските хибридни заплахи в енергийния сектор, и поради това призовава за по-бързо изпълнение на плана за растеж; осъжда продължаващото инструментализиране на енергийните доставки от страна на Русия и приветства напредъка на Молдова в диверсифицирането на нейните енергийни източници, внедряването на възобновяеми енергийни източници и системи за съхранение на енергия, намаляването на зависимостта от руски газ и интегрирането в енергийния пазар на ЕС;
18.	поздравява Република Молдова за значителния напредък, постигнат при постепенното премахване на руските енергийни източници, ускоряването на декарбонизацията, цифровизацията на нейния енергиен микс и интегрирането ѝ в енергийния пазар на ЕС; отново призовава ЕС и държавите членки да продължат да подкрепят енергийната сигурност на Молдова, да помагат за изграждането и финансирането на нови електроенергийни междусистемни връзки със съседните държави, да насърчават енергийната ефективност и да внедряват възобновяеми енергийни източници и системи за акумулиране на енергия в съответствие с целите, определени в нейния национален план в областта на енергетиката и климата;
19.	приветства безпроблемното приемане на плана за растеж на Молдова на стойност 1,9 милиарда евро, който представлява безпрецедентна по своите мащаби подкрепа, насочена към стимулиране на молдовската икономика и постигане на напредък по пътя на страната към членство в ЕС чрез ускоряване на ключовите реформи в сектори като енергетиката, околната среда, цифровите технологии, транспорта и други; приветства изплащането на транша за предварително финансиране в размер на 270 милиона евро по линия на Плана за растеж, който е на стойност 1,9 милиарда евро, и призовава за бързото отпускане на първия редовен транш в подкрепа на ключовите реформи в инфраструктурата, човешкия капитал, развитието на бизнеса и цифровия и екологичния преход; настоятелно призовава ЕС и Молдова да ускорят постепенната интеграция на страната в единния пазар на ЕС, за да се осигурят осезаеми социално-икономически ползи дори преди официалното присъединяване към ЕС; приветства неотдавнашното споразумение за преразглеждане и актуализиране на търговските разпоредби относно задълбочената и всеобхватна зона за свободна търговия между ЕС и Молдова, което ще осигури по-голям достъп до пазара за молдовския износ на селскостопански продукти, непопадащи до момента в обхвата на либерализацията; призовава в следващата многогодишна финансова рамка Молдова да бъде включена в обхвата на Инструмента за предприсъединителна помощ; приветства решението на Съвета от 25 юли 2025 г. за интегриране на Молдова в зоната „роуминг като у дома“, считано от 1 януари 2026 г., след като на 14 юли 2025 г. подобно решение беше прието за Украйна;
20.	възлага на своя председател да предаде настоящата резолюция на заместник-председателя на Комисията / върховен представител на Съюза по въпросите на външните работи и политиката на сигурност, на Съвета, на Комисията, на правителствата и парламентите на държавите членки, на Съвета на Европа, на Организацията за сигурност и сътрудничество в Европа, както и на президента, правителството и парламента на Молдова.

